Opptøyer i Oslo: Syv pågrepet

Flere personer var involvert i slagsmål på Frogner i forbindelse med en demonstrasjon ved Tyrkias ambassade i Oslo lørdag. Demonstrasjonene fortsatte i Oslos hovedgate, hvor demonstranter barket sammen.

Oppdatert 27. oktober 2019

Flere personer barket sammen i butikken Body Shop på Karl Johan etter slagsmål og uro på Frogner tidligere på dagen.

– Mange begynte å slåss inne i butikken, sier operasjonsleder Gjermund Stokkli.







Politiet sier til VG at butikken er rasert og at det var kaotiske tilstander på stedet.

– I forbindelse med hendelsen på Bodyshop ble det brukt tåregass for å få kontroll på situasjonen, sier Stokkli til VG.

Han understreker at det meste av røyken man kan se på bildene fra butikken kommer fra et pulverapparat som ble utløst inne i butikken.

forrige





fullskjerm neste

Det var tidligere på dagen lørdag at det oppsto masseslagsmål på Frogner etter to demonstrasjoner.

En demonstrasjon, som startet klokken 13, var til støtte for Tyrkia. Klokken 15.00 startet en kurdisk motdemonstrasjon som var en protest mot Tyrkias offensiv i Nord-Syria.

Sier at de ansatte har det bra

Hege Marie Stø, kjedeleder i Body Shop, sier til VG at de nå er opptatt av å ivareta de ansatte som var på jobb.

PR-manager i Body Shop Norge, Caroline Normann, sier til VG at de ansatte som var på jobb da sammenstøtet skjedde «for øyeblikket har det bra».

Hun har foreløpig ikke oversikt over de materielle skadene i butikken.

Bakgrunn: Derfor vil Tyrkia krige i Syria - enda en gang

Syv pågrepet

Like før klokken 18.30 er tilsammen syv personer pågrepet.

To ble pågrepet etter demonstrasjonene på Frogner, og tre pågrepet etter sammenstøtet ved Body Shop-butikken.

Like før demonstrasjonen ble avsluttet, ble ytterligere to personer pågrepet for ordensforstyrrelse.

Ved 2-tiden natt til søndag var samtlige løslatt, opplyser politiet.

– Jeg kjenner ikke alle detaljene i grunnlaget for pågripelsene og innbringelsene som ble foretatt i de enkelte tilfellene, men vi ville ikke løslatt dem hvis det kunne vært skadelig for etterforskningen vår, sier Anders Bille Johnsrud ved krimvakta til VG.

Han sier det vil bli opprettet flere straffesaker i forbindelse med demonstrasjonene lørdag.

– Det er utført skadeverk på en bil og på en butikk. Hovedtyngden av sakene vil nok stamme fra disse hendelsene, sier Bille Johnsrud.

Ifølge politiet var det rundt 750 demonstrerende på stedet.

Videobilder fra Frogner viser at flere personer går til angrep på parkerte biler langs veien, og politi som bruker pepperspray mot demonstrantene.

En video fra stedet viser også at en person blir truffet av en bil:

Føreren av bilen har meldt seg på politihuset, ifølge politiet.

– Men det ser ut som det kan være to sider av saken. Vi har ikke noe klart hendelsesforløp på dette, men vi jobber med saken.

Stokkli har ikke kjennskap til om bilen vaiet med tyrkisk eller kurdisk flagg. Men sier at dem som angrep bilen hadde kurdiske flagg – ut fra det de har sett på video.

– Det er grunn til å tro at de er sympatisører av en kurdisk demonstrasjon.

I forbindelse med demonstrasjonen er det helikopter på stedet.

– Høyt aggresjonsnivå

Politiet vet foreløpig ikke hva som utløste slagsmålet på Frogner.

– Det var skikkelig amper stemning på stedet. Folk klatret over gjerdet og drev med flaggbrenning, så det ut som, sa Stokkli lørdag ettermiddag.

Politiet var på stedet med store mannskaper.

– Avskåret av politiet

Et øyenvitne til demonstrasjonen forteller til VG at bråket startet ved at det var mye roping i gaten utenfor.

Han sier at det til å begynne med var mange personer med tyrkiske flagg i gatene men etter hvert kom det flere og flere kurdere til stedet med kurdiske flagg.

– Plutselig var det en gruppe kurdere som løp nedover Drammensveien etter noen tyrkiske demonstranter, men de ble avskåret av politiet og drevet tilbake, sier han til VG.

POLITISTYRKER: Det oppsto masseslagsmål i Oslo etter en demonstrasjon mot Tyrkias ambassade i Oslo lørdag. Foto: VGTV

Kjørte på demonstrant

Det eskalerte da det kom en Tesla kjørende ned gaten med Tyrkiske flagg inni bilen.

– Da var det noen som oppdaget bilen og rundt 20 personer angriper bilen med slag fra flaggene og spark, sier han

Han sier at det virket som om sjåføren fikk panikk i tumultene og treffer en av dem som angrep bilen da han forsøker å kjøre unna.

På videoen over ser man hvordan mannen falt over panseret på bilen.

Øyenvitnet forteller til VG at politiet væpnet med skjold, køller og pepperspray kom raskt til stedet og fikk skjermet bilen.

Stor uenighet mellom partene

Andam Aziz er talspeson for kurderne som demonstrerte i Oslo i dag.

– Det som skjedde i dag, det er en situasjon vi håpet kunne vært unngått. Det er noe vi ikke ønsker. Vi har hatt god dialog med politiet siden mandag om dette. Vi søkte om demonstrasjon før tyrkerne.

Han sier at de kom til demonstrasjon klokken 15 og hevder tyrkerne begynte å angripe.

Han var på stedet da bilen ble angrepet.

– Hvordan stiller du deg til at dem som angrep bilen skal ha hatt kurdiske flagg?

– Bilen begynte å vifte med tyrkiske flagg og begynte å kjøre rundt i området. Da reagerte folk.

Talspersonen sier at situasjonene som forløp seg lørdag var uheldige.

– Men jeg kan ikke kontrollere mengder. Klokken 15 skulle vi være der, hva gjorde tyrkerne der? De var der for å provosere.

Hatice Lük er styreleder i Tyrkiske Foreningers Hovedorganisasjon i Norge.

– Jeg synes dette er helt forferdelig. Fordi vi har hatt en rolig og fredelig demonstrasjon. De (kurdiske demonstranter, journ anm) har jo vært sur på at politiet har gitt oss tillatelse, men det har ikke vært på samme tid. Vi ville gjerne vise støtte til ambassaden og Tyrkia.

Hun hevder det er de kurdiske som angrep dem.

Hun avviser at de har provosert, og synes ikke det er rart at bilen enten skal ha vaiet med flagg eller hatt flagg inne i bilen.

– De vet at vi har hatt demonstrasjon og vi var på vei hjem. Jeg hadde også flagg i hånda mi da jeg kjørte hjem.

Etter Tyrkias militæroffensiv mot kurdisk milits i Syria har også kurdere i Norge arrangert flere demonstrasjoner, blant annet på Oslo lufthavn og på Oslo sentralstasjon. Demonstrasjonene har hittil gått nokså fredelig for seg.

Publisert: 26.10.19 kl. 15:16 Oppdatert: 27.10.19 kl. 09:39